Μάρκος Σεφερλής

Ο Μάρκος Σεφερλής (Κόρινθος, 8 Σεπτεμβρίου 1968) είναι Έλληνας κωμικός ηθοποιός, σκηνοθέτης, σεναριογράφος και παρουσιαστής. Έχει ασχοληθεί με την τηλεόραση, το θέατρο, το σινεμά, κυρίως όμως με την επιθεώρηση.

Βιογραφία
Γεννήθηκε στις 8 Σεπτεμβρίου 1968 στην Κόρινθο. Ο πατέρας του είχε καταγωγή από το Παλαιόκαστρο Αρκαδίας. Πήρε το όνομα του μεγαλύτερου αδελφού του, Μάρκου, ο οποίος σκοτώθηκε σε ατύχημα σε ηλικία τριών ετών. Η μητέρα του ονομάζεται Χαρίκλεια Σεφερλή, ενώ ο πατέρας του, λεγόταν Σωτήρης Σεφερλής. Έχει  ακόμη επίσης δύο αδέρφια, έναν αδερφό τον Δημήτρη και μία αδερφή την Φωτεινή. Μετά το λύκειο μετακόμισε στην Αθήνα και σπούδασε υποκριτική στην ανώτερη σχολή δραματικής τέχνης Μαίρη Βογιατζή-Τράγκα, από όπου αποφοίτησε με Άριστα. Η πρώτη του τηλεοπτική εμφάνιση ήταν το 1988 στην ΕΡΤ2 και συνέχισε με την επιτυχία TAXI από το 1995 ως το 1996.

Ταυτόχρονα με την τηλεόραση εμφανίζεται και στο θέατρο. Η πορεία του στο θέατρο αρχίζει τον χειμώνα του 1997-1998, στο Θέατρο Αυλαία, με την κωμωδία Σουίτα γενεθλίων και συνεχίζεται μέχρι σήμερα με πλήθος παραστάσεων, κυρίως επιθεωρήσεων, διανύοντας μια σταθερή και επιτυχημένη πορεία. Κατά την διάρκεια της καριέρας του έχει συνεργαστεί με μεγάλα ονόματα όπως Θανάσης Βέγγος, Κώστας Βουτσάς, Γιώργος Κωνσταντίνου, Σωτήρης Μουστάκας, Κώστας Τσάκωνας, Στάθης Ψάλτης κ.ά.

Από το 2004 και μετά, έχει την ευθύνη όλης της παράστασης και εκτός από ηθοποιός, αναλαμβάνει τα κείμενα, το casting, την σκηνοθεσία και την παραγωγή. Τη σεζόν 2014-2015 παρουσίασε μαζί με την σύζυγό του Έλενα Τσαβαλιά την πρωινή ψυχαγωγική εκπομπή του Mega Channel "Mega με Μία". Τον χειμώνα του 2019 συμμετείχε  στον θίασο του μιούζικαλ "Hairspray" στο Θέατρο Ακροπόλ, το οποίο σκηνοθέτησε η Θέμις Μαρσέλλου. Από την άνοιξη του 2021 μέχρι 2023 παρουσιάζει το τηλεπαιχνίδι 5x5 στον τηλεοπτικό σταθμό ΑΝΤ1. Στον ΣΚΑΪ επέστρεψε το 2023, παρουσιάζοντας το τηλεπαιχνίδι μαγειρικής "Η μαμά μου μαγειρεύει καλύτερα από τη δική σου". Το 2025 ανακοίνωσε πως διέκοψε τη συνεργασία με τον ΣΚΑΪ, και πως βρίσκεται σε συζητήσεις με άλλον τηλεοπτικό σταθμό.

Προσωπική ζωή
Από το 1996 έως το 2003, υπήρξε παντρεμένος με την ηθοποιό Έλσα Μιχαλακοπούλου. Από το 2009 είναι παντρεμένος με την ηθοποιό Έλενα Τσαβαλιά και έχουν αποκτήσει έναν γιο, τον Χάρη (γενν. 2004).

Αποτίμηση
Για την επίκουρη καθηγήτρια θεατρικών σπουδών του πανεπιστημίου Αθηνών Κωνστάντζα Γεωργακάκη, ο Σεφερλής «κινείται στις ασφαλείς ράγες του παραδοσιακού δρομολογίου του επιθεωρησιακού συρμού, αλλά ως μηχανοδηγός και κυρίαρχος επιβάτης ο ίδιος το πάει όπου θέλει, οπότε είναι μεν παραδοσιακή η δομή, αλλά στην ουσία το όλο θέαμα αποτελεί κάτι που μοιάζει με ρεσιτάλ».Κωνστάντζα Γεωργακάκη, Η εφήμερη γοητεία της Επιθεώρησης, εκδόσεις Poliaris, 2013, σελίδες 303 και 326 Ο Σεφερλής, συνεχίζει η Γεωργακάκη, «έχοντας συνδέσει το όνομά του με ευτελή τηλεοπτικά θεάματα και χοντροκομμένα αστεία, είναι από τους πλέον αμφιλεγόμενους ηθοποιούς, που κατορθώνει να έχει φανατικούς υποστηρικτές και να γεμίζει ένα τεράστιο θέατρο ακόμα και σε περίοδο οικονομικής κρίσης». Ωστόσο, «δεν είναι ηθοποιός που θα αναβαθμίσει την επιθεώρηση. Μπορεί να ακολουθεί την παράδοση, να αυτοσχεδιάζει και να συνδιαλέγεται με την πλατεία, συχνά όμως μπαλαφαρίζει, προβάλλει μια κιτσάτη σεξουαλικότητα, εκτρέπεται σε φτηνές λύσεις και χάνει το μέτρο».

Για τον θεατρικό κριτικό Κώστα Γεωργουσόπουλο, «δεν βρίσκω να είναι ο Σεφερλής ως κειμενογράφος κατώτερος από τον Λάκη Μιχαηλίδη, τον πρόσφατα νεκρό Λαζαρίδη, τον Ναπολέοντα Ελευθερίου, τον Βασιλειάδη κ.ά. ούτε ως ειδικός ηθοποιός από τον Μαυρέα, τον Εξαρχάκο, τον Μηλιάδη, τον Παράβα σε ανάλογες επιλογές της επιθεωρησιακής κωμικής τυποποίησης».

Εργογραφία (επιλεκτική)
Προσοχή Μαρκοπέδιο
Αποτελείται από 22 επεισόδια.
Προβαλλόταν κάθε Παρασκευή στις 22:05 στον ΑΝΤ1.
Η εκπομπή έκανε πρεμιέρα στις 24 Δεκεμβρίου του 1999 και ολοκληρώθηκε στις 9 Ιουνίου του 2000.

The Seferlee Show
Αποτελείται από 32 επεισόδια.
Προβαλλόταν κάθε Σάββατο στις 21:00, ενώ μετά την αλλαγή της χρονιάς κάθε Πέμπτη στις 22:00 στον ΑΝΤ1.
Η εκπομπή έκανε πρεμιέρα στις 7 Οκτωβρίου του 2000 και ολοκληρώθηκε στις 14 Ιουνίου του 2001.

Χτυποκάρδια στο Seferly Hills
Αποτελείται από 32 επεισόδια.
Προβαλλόταν κάθε Σάββατο στις 22:00, ενώ μετά την αλλαγή της χρονιάς κάθε Δευτέρα και μετέπειτα Παρασκευή στις 22:00 στον ΑΝΤ1.
Η εκπομπή έκανε πρεμιέρα στις 6 Οκτωβρίου του 2001 και ολοκληρώθηκε στις 7 Ιουνίου του 2002.

Σοβαρότης Μηδέν
Αποτελείται από 13 επεισόδια.
Προβαλλόταν κάθε Τετάρτη στις 21:00, ενώ από το 5ο επεισόδιο κάθε Πέμπτη στις 21:00 στο Alter Channel.
Η εκπομπή έκανε πρεμιέρα στις 5 Μαρτίου του 2003 και ολοκληρώθηκε στις 5 Ιουνίου του 2003.

Κορίτσια ο Μάρκουλης
Αποτελείται από 11 επεισόδια.
Προβαλλόταν κάθε Τετάρτη στις 21:00 στο Alter Channel.
Η εκπομπή έκανε πρεμιέρα στις 28 Σεπτεμβρίου του 2005 και ολοκληρώθηκε στις 14 Δεκεμβρίου του 2005.

Παραπομπές

Εξωτερικοί σύνδεσμοι

Προφίλ στο IMDb
Discogs.com
Εργογραφία

Κατηγορία:Έλληνες σκηνοθέτες
Κατηγορία:Έλληνες σεναριογράφοι
Κατηγορία:Έλληνες κωμικοί
Κατηγορία:Έλληνες παρουσιαστές
Κατηγορία:Έλληνες ηθοποιοί κινηματογράφου
Κατηγορία:Έλληνες ηθοποιοί τηλεόρασης
Κατηγορία:Έλληνες ηθοποιοί θεάτρου